กระทรวงกลาโหม เตรียมพิจารณาจัดหาพื้นที่ควบคุมโรคเพิ่ม พร้อมขอความร่วมมือรับข้อมูลข่าวสารที่ถูกต้องจากทางราชการ ระมัดระวังข่าวปลอม
กระทรวงกลาโหม เตรียมพิจารณาจัดหาพื้นที่ควบคุมโรคเพิ่ม พร้อมขอความร่วมมือรับข้อมูลข่าวสารที่ถูกต้องจากทางราชการ ระมัดระวังข่าวปลอมพลโท คงชีพ ตันตระวาณิชย์  โฆษกกระทรวงกลาโหม เปิดเผยว่า กระทรวงกลาโหม โดยกองทัพเรือ ยังคงเปิดอาคารรับรอง ที่อำเภอสัตหีบ จังหวัดชลบุรี สนับสนุนรองรับกระบวนการควบคุมโรคของกระทรวงสาธารณสุข ในการดูแลกลุ่มนักเรียนไทยที่พึ่งเดินทางกลับจากอิตาลี เมื่อช่วงเช้าวันที่ 15 มีนาคม 2563 พร้อมกันนี้ กระทรวงกลาโหม อยู่ระหว่างพิจารณาร่วมกับกระทรวงสาธารณสุข จัดหาและเตรียมพื้นที่ทหาร เป็นพื้นที่ควบคุมโรคกับกลุ่มเสี่ยงเพิ่ม โดยเน้นพื้นที่ปิดและเป็นไปตามมาตรฐานไม่ให้มีผลกระทบกับชุมชนโดยรอบ ขณะเดียวกัน ได้เร่งเตรียมความพร้อมของโรงพยาบาลทหารในภูมิภาคให้สามารถทำหน้าที่เป็นโรงพยาบาลเฉพาะโรค เพื่อรองรับการทำงานของกระทรวงสาธารณสุขเมื่อมีความจำเป็นตามระดับสถานการณ์การแพร่ระบาดของโรค ทั้งนี้ ทุกเหล่าทัพ ยังคงจัดกำลังพลและเจ้าหน้าที่ทางการแพทย์ กระจายหมุนเวียนสนับสนุนการทำงานของกระทรวงสาธารณสุข ในการคัดกรองผู้โดยสารกลุ่มเสี่ยงที่เดินทางเข้าประเทศในทุกสนามบินนานาชาติ พร้อมทั้งยังคงเข้มงวดมาตรการคัดกรองบุคคลเข้าออกในทุกด่านชายแดนทั้งทางบกและทางน้ำ เพื่อสนับสนุนควบคุมระดับการแพร่ระบาดของโรคพร้อมกันนี้ ยังขอความร่วมมือประชาชนทุกคนและทุกภาคส่วน รวมเป็นน้ำหนึ่งใจเดียวกัน ร่วมรับมือกับสถานการณ์ความท้าทายใกล้ตัวที่เกิดขึ้น ด้วยการรับข้อมูลข่าวสารที่ถูกต้องจากทางราชการ ระมัดระวังข่าวปลอมและการส่งต่อ หรือนำเสนอข้อมูลที่ไม่สร้างสรรค์ ก่อให้เกิดความขัดแย้ง หรือสร้างความตื่นตระหนกกับสังคม รวมทั้งต้องปฏิบัติตนตามมาตรการและคำแนะนำของกระทรวงสาธารณสุขอย่างเคร่งครัด โดยเฉพาะมีความรับผิดชอบต่อตนเองและสังคม เพื่อร่วมกันควบคุมโรคและผ่านสถานการณ์ที่ยากลำบากนี้ไปด้วยกันด้วยดี